***ПРОТОКОЛ № 1/2019***

**от проведено заседание на Консултативния съвет по животновъдство в област Монтана**

Днес 10.07.2019г. от 10.00 часа в заседателната зала на ОД „Земеделие” – Монтана се проведе заседание на Консултативния съвет по животновъдство в област Монтана. На заседанието присъстваха: главен директор на главна дирекция „Аграрно развитие” към Областна дирекция „Земеделие” гр. Монтана – г-жа Снежана Макавеева, Директора на ОД на Държавен фонд „Земеделие” – г-жа Димитринка Каменова, г-н Григорий Димов - главен експерт – координатор на НССЗ – офис Монтана, главен инспектор д-р Боряна Гарванска от отдел „Здравеопазване на животните” към ОДБХ – Монтана, Людмила Лъчезарова и Кета Кръстева - старши експерти към ОД на Държавен фонд „Земеделие” – Монтана, Боряна Благоева – председател на Консултативния съвет по животновъдство на територията на областта, Жанет Попова – главен експерт в ОД „Земеделие” - секретар на ОКСЖ – Монтана и повече от 30 бр. стопани на животни в област Монтана.

Заседанието протече при следния дневен ред:

1. Мярка 14 – „Хуманно отношение към животните”.

2. Държавна помощ за закупуване или изграждане на обекти за преработка и/или обработка на сурово мляко / минимандри /.

3. Държавна помощ за „Инвестиции за закупуване на съоръжения за добив и съхранение на сурово мляко и съоръжения за изхранване на новородени животни с мляко”, по която приема стартира от 03.07.2019г.

4. Стартиралият прием по подмярка 6.3 – „Стартова помощ за развитие на малки стопанства” по ПРСР 2014-2020г.

5. Дискусия, мнения и проблеми при прилагането на схемите за обвързана подкрепа за „Кампания 2019г.”

6. Дискусия и предложения за изменения в Наредба № 13 от 26 август 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности.

7. Информация, дискусия и препоръки по промените, които се предвиждат в Наредба 44/2006г. за ветеринарномедицинските изисквания към животновъдните обекти.

8. Информация във връзка със заболяването Африканска чума по свинете.

По точка 1 от дневния ред думата беше дадена на г-жа Кета Кръстева - старши експерт към ОД на Държавен фонд „Земеделие” - Монтана. Тя запозна присъстващите с условията за кандидатстване по мярката и специфичните изисквания за нея. По темата се изказаха г-н Павел Иванов и д-р Боряна Гарванска, която обърна внимание върху изискването за необходимостта от завършен курс за хуманно отношение към животните.

По точка 2 и 3 г-жа Макавеева даде думата на г-жа Людмила Лъчезарова – старши експерт към ОД на Държавен фонд „Земеделие” - Монтана., която презентира по темите

- Държавна помощ за закупуване или изграждане на обекти за преработка и/или обработка на сурово мляко / минимандри /.

- Държавна помощ за „Инвестиции за закупуване на съоръжения за добив и съхранение на сурово мляко и съоръжения за изхранване на новородени животни с мляко”, по която приема стартира от 03.07.2019г. Тя акцентира върху условията и необходимите документи, които следва да представят стопаните при кандидатстване по съответните схеми.

По точка 4 от дневния ред Стартиралият прием по подмярка 6.3 – „Стартова помощ за развитие на малки стопанства” по ПРСР 2014-2020г., кратка презентация направи г-н Григорий Димов – представител на НССЗ – офис Монтана. Той обобщи проблемите, които са констатирани при кандидтстване по подмярката, а именно:

* Затруднения при сключване на договори и издирване на собствениците на земеделски земи.;
* Невъзможност да кандидатстват малките стопанства поради липса на регистрация по чл. 137 от Закона за ветеринарномедицинската дейност;
* Условията и изискванията за кандидатстване по подмярката се оповестяват със закъснение;
* Наличието на регистрационни режими, за които срокът е изтекъл, правят невъзможно кандидатстването по цитираната подмярка.
* Доказването на дохода на земеделските стопани.

По точка 5 от дневния ред - Дискусия, мнения и проблеми при прилагането на схемите за обвързана подкрепа за „Кампания 2019г.” бяха изказани мнения и предложения от г-н Методи Лаков, г-н Павел Иванов, г-н Емил Сталинов, г-н Станислав Руменов, г-жа Катя Александрова, г-н Петьо Кръстев и г-жа Боряна Благоева:

* Проблем е ваксинацията на животните в топлите месеци поради рязко спадане на млечността им от 40 до 60 %.
* Проблем е че, при обвързаната подкрепа цялата тежест на санкциите и проверките на ДФЗ е върху семейните ферми, а те са гръбнака на животновъдството.
* Да се засили контрола върху вноса на палмово масло и сухо мляко и употребата им за „имитиращи” продукти.
* Ако заболяването „син език” и „заразен нодуларен дерматит” са овладени да се спре ваксинацията за тях, тъй като тя води до големи загуби от рязкото намаляване и дори спиране на млякото.
* Проблем е ниската изкупна цена на млякото, която не се е променяла от 10 години и нежеланието на изкупвачите да изкупуват мляко от нашият регион. Това довежда до желание на стопаните да преминават към сивия сектор.
* Завишаване на контрола от страна на компетентните органи върху нерегистрираните животновъдни обекти в ромските махали в община Берковица и Вършец.
* Да се премахне изискването за доказване на мляко от биволи, при схемата за обвързано подпомагане на биволи.
* Да се даде възможност – приоритет на животновъдите при кандидатстване за земя с НТП – нива / ОПФ и ДПФ / , така както имат приоритет при разпределението и отдаването на пасища, мери и ливади.
* Да се преразгледа срока за задържане на животните в съответната ферма – 80 дни при обвързаната подкрепа, като този срок да бъде **2/3** от възрастта на животното да е преминала в тази ферма. Това ще ликвидира наличието на животновъди отглеждащи животни по 80 дни само за субсидии.
* Когато има разминаване или липса на ушна марка при проверка - стопанина да бъде санкциониран само при умишлени действия или бездействия.
* При следващо провеждане на заседание на Консултативния съвет по животновъдство да присъстват предствители на общините и представители на МЗХГ.

По точка 6 от дневния ред - Дискусия и предложения за изменения в Наредба № 13 от 26 август 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности, думата взе г-жа Снежана Макавеева. Тя анализира основните проблеми при прилагането на Наредба 13/26.08.2016г. и даде думата на присъстващите за предложения и мнения във връзка с предстоящите й изменения.

Г-н Иван Димитров изказа мнение, че е достатъчно да се спазват сегашните разпоредби в Наредбата, за да се предотврати масов подмор при пчелите.

По точка 7 от дневния ред - Информация, дискусия и препоръки по промените, които се предвиждат в Наредба 44/2006г. за ветеринарномедицинските изисквания към животновъдните обекти, д-р Боряна Гарванска презентира нуждата от промени в наредбата и новите текстове, които въвеждат съответните регулации.

По точка 8 от дневня ред - Информация във връзка със заболяването Африканска чума по свинете, д-р Гарванска акцентира върху сериозността на заболяването и подробно обясни начините на пренасяне на вируса и мерките за недопускане разпространението на болестта. Бяха раздадени нагледни материали за Африканската чума по свинете, които да бъдат разпространени от представителите на общини, членове на Консултативния съвет по животновъдство в област Монтана.

Заседанието беше закрито в 12.30 ч.

Приложение: Присъствен лист неразделна част от настоящият протокол.

*10.07.2019г. Протоколчик:*

*/ Ж. Попова /*